text: РЕШЕНИЕ (ЕС) 2015/530 НА ЕВРОПЕЙСКАТА ЦЕНТРАЛНА БАНКА
  от 11 февруари 2015 година
  относно методологията и процедурите за определянето и събирането на данни относно факторите за таксата, използвани за изчисляването на годишните надзорни такси (ЕЦБ/2015/7)
  УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
  като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 4, параграф 3, втора алинея, член 30 и член 33, параграф 2, втора алинея от него,
  като взе предвид Регламент (ЕС) № 1163/2014 на Европейската централна банка от 22 октомври 2014 г. относно надзорните такси (ЕЦБ/2014/41) (2), и по-специално член 10, параграф 3, буква б) и член 10, параграфи 4 и 5 от него,
  като има предвид, че:
  (1)
  В съответствие с член 30, параграф 3 от Регламент (ЕС) № 1024/2013 годишните надзорни такси, налагани на кредитните институции, установени в участващи държави членки, или на клонове, установени в участваща държава членка от кредитна институция, установена в неучастваща държава членка, се изчисляват на най-високото равнище на консолидация в участващите държави членки и се основават на обективни критерии, свързани със значимостта и профила на риска, в т.ч. и на рисково претеглените активи, на съответната кредитна институция.
  (2)
  В съответствие с член 10, параграф 3, буква а) от Регламент (ЕС) № 1163/2014 (ЕЦБ/2014/41) факторите за таксата, използвани за определяне на индивидуалната годишна надзорна такса, дължима по отношение на всяко поднадзорно лице или на всяка поднадзорна група, са размерът към края на календарната година на i) общите активи и ii) общата рискова експозиция.
  (3)
  В член 10, параграф 3, буква б) от Регламент (ЕС) № 1163/2014 (ЕЦБ/2014/41) е предвидено, че данните относно факторите за таксата се определят и събират в съответствие с решение на Европейската централна банка (ЕЦБ), в което са изложени приложимата методология и приложимите процедури.
  (4)
  Съгласно член 30 от Регламент (ЕС) № 1024/2013 за целите на изчисляването на факторите за таксата поднадзорните групи следва по правило да изключват активите на дъщерните предприятия, намиращи се в неучастващи държави членки и в трети държави. В съответствие с член 10, параграф 3, буква в) от Регламент (ЕС) № 1163/2014 (ЕЦБ/2014/41) поднадзорните групи могат да решат да не изключват тези активи при определянето на факторите за таксата. Разходите по изчисляването обаче не следва да надхвърлят очакваното намаление на надзорната такса.
  (5)
  В член 10, параграф 4 от Регламент (ЕС) № 1163/2014 (ЕЦБ/2014/41) е предвидено, че националните компетентни органи (НКО) предоставят на ЕЦБ данни относно факторите за таксата в съответствие с процедури, които ще бъдат установени от ЕЦБ.
  (6)
  В член 10, параграф 5 от Регламент (ЕС) № 1163/2014 (ЕЦБ/2014/41) е предвидено, че в случай че задълженото лице за таксата не предостави данни относно факторите за таксата, ЕЦБ ги определя в съответствие с процедури, които ще бъдат установени от нея.
  (7)
  Поради това с настоящото решение следва да се уредят методологията и процедурите за определянето и събирането на данни относно факторите за таксата и изчисляването им, включително в случаите, когато задълженото лице за таксата не ги предостави, както и процедурите за предоставянето на данни относно факторите за таксата от НКО на ЕЦБ. По-специално следва да бъдат уточнени форматите, периодичността и сроковете за предоставяне на данни, както и видовете проверки на качеството, които НКО следва да извършват, преди данните относно факторите за таксата да бъдат предоставени на ЕЦБ.
  (8)
  С оглед на изчисляването на годишните надзорни такси, дължими по отношение на всяко поднадзорно лице и на всяка поднадзорна група, задължените лица за таксата следва да предоставят на НКО данни относно факторите за таксата въз основа на образците в приложение I и II към настоящото решение.
  (9)
  Необходимо е да се създаде процедура за ефективно извършване на технически изменения в приложенията към настоящото решение, при условие че тези изменения не променят заложената концептуална рамка и не засягат тежестта на отчетността. При прилагането на тази процедура следва да бъде взето предвид становището на Комитета по статистика на Европейската система на централните банки (ЕСЦБ). Поради това НКО и другите комитети на ЕСЦБ ще могат да правят предложения за такива технически изменения в приложенията чрез Комитета по статистика,
  ПРИЕ НАСТОЯЩОТО РЕШЕНИЕ:
  Член 1
  Предмет и обхват
  С настоящото решение се уреждат методологията и процедурите, посочени в член 10 от Регламент (ЕС) № 1163/2014 (ЕЦБ/2014/41), за определянето и събирането на данни относно факторите за таксата, използвани за изчисляването на налаганите на поднадзорните лица и поднадзорните групи годишни надзорни такси и за предоставянето на данните относно факторите за таксата от страна на задължените лица за таксата, както и процедурите за предоставянето на тези данни от НКО на ЕЦБ.
  Настоящото решение се прилага спрямо задължените лица за таксата и НКО.
  Член 2
  Определения
  Освен ако е предвидено друго, за целите на настоящото решение се прилагат определенията, които се съдържат в член 2 от Регламент (ЕС) № 1163/2014 (ЕЦБ/2014/41), заедно със следното определение:
  „работен ден“ е ден, който не е събота, неделя или официален празник в държавата членка, в която е установен съответният НКО.
  Член 3
  Образци за отчетност на данните относно факторите за таксата от задължените лица за таксата на НКО
  Задължените лица за таксата предоставят на НКО данните относно факторите за таксите, като използват образците в приложения I и II към настоящото решение. На НКО се предоставят и удостоверенията от одитoр съгласно член 7. В случай на група лица, заплащащи такса, с дъщерни предприятия, установени в неучастваща държава членка или в трета държава, задължените лица за таксата предоставят обяснение на метода, използван за определянето на факторите за таксата в съответствие с член 10, параграф 3, буква в) от Регламент (ЕС) № 1163/2014 (ЕЦБ/2014/41) в полето, предназначено за тази цел в образеца.
  Член 4
  Дати на подаване на информация
  1. НКО предоставят на ЕЦБ данни относно факторите за таксата най-късно до края на работното време на 10-ия работен ден след датите на подаване на информация, посочени в член 10, параграф 4 от Регламент (ЕС) № 1163/2014 (ЕЦБ/2014/41). След това ЕЦБ проверява данните в срок до пет работни дни от получаването им. НКО предоставят обяснения или уточнения за данните, ако това бъде поискано от ЕЦБ. ЕЦБ финализира данните на 15-ия работен ден след съответната дата на подаване на информация.
  2. След като финализира данните в съответствие с параграф 1, ЕЦБ предоставя на задължените лица за таксата достъп до финализираните данни. Ако считат, че данните относно факторите за таксата са неверни, задължените лица за таксата разполагат с пет работни дни, за да предоставят коментари по тях. След изтичането на този срок факторите за таксата се прилагат за изчисляването на годишните надзорни такси.
  Член 5
  Проверки на качеството на данните
  НКО наблюдават и гарантират качеството и надеждността на предоставените на ЕЦБ данни относно факторите за таксата. НКО извършват проверки на качеството на данните, за да преценят дали факторите за таксите са изчислени съгласно предвидената в член 7 методология. ЕЦБ не може да коригира или променя предоставените от задължените лица за таксата данни относно факторите за таксата. Корекции или промени в данните се извършват от задължените лица за таксата, които ги предоставят на НКО. НКО предоставят на ЕЦБ получените от тях коригирани или променени данни. Когато предоставят данни относно факторите за таксата, НКО: а) предоставят информация относно значимите промени, към които насочват тези данни; и б) уведомяват ЕЦБ за причините, на които се дължат значимите корекции или промени в тях.
  Член 6
  Периодичност на отчетността и първа дата на отчитане
  Задължените лица за таксата предоставят на НКО данни относно факторите за таксата на годишна база. Първата дата на отчитане на данни относно факторите за таксата е 31 декември 2014 г.
  Член 7
  Методология за изчисляване на факторите за таксата
  1. Подлежащите на отчитане данни относно общата рискова експозиция се извличат от редовната отчетност съгласно Регламент за изпълнение (ЕС) № 680/2014 на Комисията (3). Към изчисляването се прилагат следните специфични изисквания:
  а)
  общата рискова експозиция на поднадзорна група, която няма дъщерни предприятия, установени в неучастваща държава членка или в трета държава, се определя съгласно образец „Изисквания спрямо собствените средства“ за отчетност на съотношението на груповата платежоспособност (COREP), включен в приложение I към Регламент за изпълнение (ЕС) № 680/2014 (наричан по-долу „образеца за изискванията спрямо собствените средства“);
  б)
  общата рискова експозиция на поднадзорна група, която има дъщерни предприятия, установени в неучастваща държава членка или в трета държава, се определя съгласно образеца за изискванията спрямо собствените средства с възможност приносът на тези дъщерни предприятия към общата рискова експозиция на групата да бъде приспаднат съгласно образец COREP „Платежоспособност на групата: информация за свързаните институции“, включен в приложение I към Регламент за изпълнение (ЕС) № 680/2014. Ако за целите на изчисляването на надзорните такси в образец COREP „Платежоспособност на групата: информация за свързаните институции“ не са налични данни за приноса на дъщерните предприятия, установени в неучастваща държава членка или в трета държава, то задължените лица за таксата могат сами да предоставят тези данни на НКО;
  в)
  общата рискова експозиция на кредитна институция, заплащаща таксата, която не е част от поднадзорна група, се определя съгласно образеца за изискванията спрямо собствените средства.
  2. Подлежащите на отчитане данни за размера на общите активи следва да отговарят на размера на общите активи, предвиден в член 51 от Регламент (ЕС) № 468/2014 на Европейската централна банка (ЕЦБ/2014/17) (4). Ако размерът на общите активи не може да бъде определен съобразно горепосочения член, той се определя въз основа на следните данни:
  а)
  за поднадзорна група, която има дъщерни предприятия, установени само в участващи държави членки, размерът на общите активи се определя, като се използват отчетните пакети, използвани от поднадзорните лица за изготвянето на консолидирани отчети на равнището на групата. Размерът на общите активи на поднадзорната група се удостоверява от одитор чрез извършването на адекватна проверка на отчетните пакети;
  б)
  за кредитна институция, заплащаща таксa, която не е част от поднадзорна група, но чието предприятие майка е установено в неучастваща държава членка или в трета държава, размерът на общите активи се определя, като се използват отчетните пакети, които кредитната институция, заплащаща таксa, използва за изготвянето на консолидирани отчети на равнището на групата. Размерът на общите активи на кредитната институция, заплащаща таксa, се удостоверява от одитор чрез извършването на адекватна проверка на отчетните пакети;
  в)
  ако общите активи на клон, заплащащ такса, се изчисляват въз основа на статистически данни, отчетени съгласно Регламент (ЕС) № 1071/2013 на Европейската централна банка (ЕЦБ/2013/33) (5), размерът им се удостоверява от одитор чрез извършването на адекватна проверка на финансовите отчети.
  3. Размерът на общите активи на поднадзорна група, която има дъщерни предприятия, установени в неучастваща държава членка или в трета държава, се определя съгласно следните варианти:
  а)
  общите ѝ активи могат да бъдат определени въз основа на член 51 от Регламент (ЕС) № 468/2014 (ЕЦБ/2014/17) (включително за дъщерните предприятия, установени в неучастваща държава членка или в трета държава). Ако размерът на общите активи не може да бъде определен съобразно горепосочения член, той се определя съгласно член 7, параграф 2, буква а) от настоящото решение;
  б)
  общите ѝ активи могат да бъдат определени чрез агрегиране, ако са налични, на общите активи, оповестени в изискуемите от закона финансови отчети на всички установени в участваща държава членка поднадзорни лица от поднадзорната група, или чрез агрегиране на общите активи, посочени в съответния отчетен пакет или пакети, които поднадзорните лица или група кредитни институции, заплащащи таксa, използват за изготвянето на консолидирани отчети на равнището на групата. За да се избегне двойното преброяване, в процеса на консолидиране задълженото лице за таксата има възможността да премахне вътрешногруповите позиции сред всички установени в участваща държава членка поднадзорни лица от поднадзорната група. В агрегирането следва да се включи търговската репутация, посочена в консолидираните финансови отчети на предприятието майка в поднадзорната група; търговската репутация на дъщерни предприятия, установени в неучастваща държава членка или в трета държава, се изключва по желание. Ако задълженото лице за таксата използва изискуеми от закона финансови отчети, е необходимо одитор да удостовери, че размерът на общите активи отговарят на размера на общите активи, оповестени в изискуемите от закона одитирани финансови отчети на индивидуалните поднадзорни лица. Ако задълженото лице за таксата използва отчетни пакети, размерът на общите активи, използвани за изчисляването на годишните надзорни такси, трябва да бъдат удостоверен от одитор чрез извършването на адекватна проверка на използваните отчетни пакети. Във всички случаи одиторът е длъжен да потвърди, че процесът на агрегиране не се отклонява от предвидената в настоящото решение процедура и че извършеното от задълженото лице за таксата изчисление е в съответствие със счетоводния метод, използван за консолидирането на отчетите на групата лица, заплащащи такса.
  Член 8
  Определяне на факторите за такса от ЕЦБ в случай на неотчитане или непредоставяне на изискуемите корекции или промени
  Ако задълженото лице за таксата не отчете данни относно фактор за таксата или не предостави изискуемите корекции или промени, ЕЦБ използва информацията, с която разполага, за да определи липсващия фактор за таксата.
  Член 9
  Опростена процедура за изменения
  Като взема предвид становището на Комитета по статистика, Изпълнителният съвет на ЕЦБ има право да прави технически изменения в приложенията към настоящото решение, при условие че тези изменения не променят заложената концептуална рамка и не засягат тежестта на отчетността за задължените лица за таксата. Изпълнителният съвет уведомява своевременно Управителния съвет за всяко изменение.
  Член 10
  Влизане в сила
  Настоящото решение влиза в сила в деня след публикуването му в Официален вестник на Европейския съюз.
  Съставено във Франкфурт на Майн на 11 февруари 2015 година.